CELEX: 32021D2135
Language: ro
Date: 2021-12-02 00:00:00
Title: Decizia (PESC) 2021/2135 a Consiliului din 2 decembrie 2021 privind o măsură de asistență în cadrul Instrumentului european pentru pace în sprijinul forțelor armate ucrainene

3.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 432/59
               
            
         DECIZIA (PESC) 2021/2135 A CONSILIULUI
         din 2 decembrie 2021
         privind o măsură de asistență în cadrul Instrumentului european pentru pace în sprijinul forțelor armate ucrainene
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1) și articolul 41 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     În conformitate cu Decizia (PESC) 2021/509 a Consiliului (1), a fost instituit Instrumentul european pentru pace (IEP) pentru finanțarea de către statele membre a acțiunilor Uniunii în cadrul politicii externe și de securitate comune în vederea menținerii păcii, a prevenirii conflictelor și a consolidării securității internaționale în temeiul articolului 21 alineatul (2) litera (c) din tratat. În special, în temeiul articolului 1 alineatul (2) litera (b) punctul (i) din Decizia (PESC) 2021/509, IEP poate finanța acțiuni de consolidare a capacităților statelor terțe și ale organizațiilor regionale și internaționale legate de chestiuni militare și de apărare.
                  
               
                     (2)
                  
                  
                     Intensificarea dialogului și a cooperării și promovarea convergenței progresive în domeniul politicii externe și de securitate, inclusiv al politicii de securitate și apărare comune (PSAC), este unul dintre obiectivele Acordului de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Ucraina, pe de altă parte (2).
                  
               
                     (3)
                  
                  
                     Importanța dezvoltării în continuare a cooperării consolidate în domeniul PSAC și importanța convergenței sporite a Ucrainei cu politica externă și de securitate comună (PESC), inclusiv prin explorarea posibilităților de sprijinire în continuare a rezilienței Ucrainei, a fost unul dintre rezultatele summitului UE-Ucraina din 2021.
                  
               
                     (4)
                  
                  
                     În scrisoarea lor din 28 octombrie 2021 adresată Înaltului Reprezentant al Uniunii pentru afaceri externe și politica de securitate (denumit în continuare „Înaltul Reprezentant”), Ministerul Afacerilor Externe al Ucrainei și Ministerul Apărării al Ucrainei au solicitat Uniunii, în conformitate cu articolul 59 alineatul (1) din Decizia (PESC) 2021/509, să sprijine unitățile medico-militare, unitățile de geniu (deminare), unitățile de mobilitate și de logistică, precum și unitățile de apărare cibernetică ale forțelor armate ucrainene.
                  
               
                     (5)
                  
                  
                     Prezenta măsură de asistență urmează să fie pusă în aplicare luând în considerare principiile și cerințele prevăzute în Decizia (PESC) 2021/509 și în conformitate cu normele de execuție a veniturilor și cheltuielilor finanțate în cadrul IEP și în concordanță cu Poziția comună 2008/944/PESC a Consiliului (3).
                  
               
                     (6)
                  
                  
                     Consiliul reafirmă hotărârea sa de a proteja, promova și respecta drepturile omului, libertățile fundamentale și principiile democratice și de a consolida statul de drept și buna guvernanță în concordanță cu Carta Organizației Națiunilor Unite, cu Declarația Universală a Drepturilor Omului și cu dreptul internațional, în special cu dreptul internațional al drepturilor omului și cu dreptul internațional umanitar,
                  
               ADOPTĂ PREZENTA DECIZIE:
         
            Articolul 1
            Instituire, obiective, domeniu de aplicare și durată
            
               (1)   Se instituie o măsură de asistență în beneficiul Ucrainei (denumită în continuare „beneficiarul”), care urmează să fie finanțată în cadrul Instrumentului european pentru pace (IEP) (denumită în continuare „măsura de asistență”).
            
            
               (2)   Obiectivul măsurii de asistență este de a contribui la consolidarea capacităților forțelor armate ucrainene (FAU), inclusiv la abilitatea lor de a furniza servicii populației civile, inclusiv persoanelor aparținând minorităților naționale, în situații de criză sau de urgență, precum și de a îmbunătăți capacitatea Ucrainei de a contribui la misiunile și operațiunile militare PSAC.
            
            
               (3)   Pentru a atinge obiectivul prevăzut la alineatul (2), măsura de asistență finanțează livrarea de echipamente care nu sunt concepute pentru a avea efecte letale către FAU pentru a consolida capacitățile FAU în ceea ce privește:
               
                           (a)
                        
                        
                           unitățile lor medico-militare (inclusiv spitalele de campanie);
                        
                     
                           (b)
                        
                        
                           unitățile lor de geniu (inclusiv deminarea);
                        
                     
                           (c)
                        
                        
                           unitățile de mobilitate și de logistică; și
                        
                     
                           (d)
                        
                        
                           unitățile de apărare cibernetică.
                        
                     
            
               (4)   Durata măsurii de asistență este de 36 de luni de la data încheierii primului acord dintre administratorul pentru măsurile de asistență acționând în calitate de ordonator de credite și o entitate menționată la articolul 4 alineatul (2) din prezenta decizie în conformitate cu articolul 32 alineatul (2) litera (a) din Decizia (PESC) 2021/509.
            
         
         
            Articolul 2
            Dispoziții financiare
            
               (1)   Valoarea de referință financiară destinată acoperirii cheltuielilor referitoare la măsura de asistență este de maximum 31 000 000 EUR. În conformitate cu articolul 29 alineatul (5) din Decizia (PESC) 2021/509, administratorul pentru măsuri de asistență poate solicita contribuții de până la 27 900 000 EUR în urma adoptării prezentei decizii. Fondurile solicitate de administratorul pentru măsuri de asistență sunt utilizate numai pentru a plăti cheltuielile în cadrul limitelor autorizate de comitetul instituit prin Decizia (PESC) 2021/509 în bugetul rectificativ pentru 2021 corespunzător măsurii de asistență.
            
            
               (2)   Toate cheltuielile sunt gestionate în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP.
            
         
         
            Articolul 3
            Acorduri cu beneficiarul
            
               (1)   Înaltul Reprezentant încheie cu beneficiarul acordurile necesare pentru a asigura respectarea cerințelor și condițiilor stabilite prin prezenta decizie, ca o condiție pentru acordarea de sprijin în cadrul măsurii de asistență.
            
            
               (2)   Acordurile menționate la alineatul (1) includ dispoziții care obligă beneficiarul să garanteze:
               
                           (a)
                        
                        
                           respectarea, de către unitățile FAU sprijinite în cadrul măsurii de asistență, a dreptului internațional relevant, în special a dreptului internațional al drepturilor omului și a dreptului internațional umanitar;
                        
                     
                           (b)
                        
                        
                           utilizarea corectă și eficientă a oricăror active furnizate în cadrul măsurii de asistență în scopurile pentru care au fost furnizate;
                        
                     
                           (c)
                        
                        
                           întreținerea suficientă a oricăror active furnizate în cadrul măsurii de asistență pentru a asigura utilizabilitatea acestora și disponibilitatea lor operațională pe durata ciclului lor de viață;
                        
                     
                           (d)
                        
                        
                           faptul că niciun activ furnizat în cadrul măsurii de asistență nu va fi pierdut sau transferat, la sfârșitul ciclului său de viață, fără consimțământul comitetului instrumentului instituit în temeiul Deciziei (PESC) 2021/509 către alte persoane sau entități decât cele identificate în respectivele acorduri.
                        
                     
            
               (3)   Acordurile menționate la alineatul (1) includ dispoziții cu privire la suspendarea și încetarea sprijinului acordat în temeiul măsurii de asistență în cazul în care beneficiarul este găsit vinovat de încălcarea obligațiilor prevăzute la alineatul (2).
            
         
         
            Articolul 4
            Punere în aplicare
            
               (1)   Înaltul Reprezentant este responsabil de punerea în aplicare a prezentei decizii în conformitate cu Decizia (PESC) 2021/509 și cu normele de execuție a veniturilor și cheltuielilor finanțate în cadrul IEP, în concordanță cu cadrul metodologic integrat pentru evaluarea și identificarea măsurilor și controalelor necesare pentru măsurile de asistență din cadrul IEP.
            
            
               (2)   Punerea în aplicare a activităților menționate la articolul 1 alineatul (3) este efectuată de:
               
                           (a)
                        
                        
                           Agenția Centrală de Gestionare a Proiectelor din Lituania (CPMA) în ceea ce privește articolul 1 alineatul (3) literele (a), (b) și (c); și
                        
                     
                           (b)
                        
                        
                           Academia de e-guvernare din Estonia (eGA) în ceea ce privește articolul 1 alineatul (3) litera (d).
                        
                     
         
         
            Articolul 5
            Monitorizare, control și evaluare
            
               (1)   Înaltul Reprezentant se asigură că respectarea de către beneficiar a obligațiilor stabilite în conformitate cu articolul 3 este monitorizată. Această monitorizare asigură cunoașterea contextului și a riscurilor de încălcare a obligațiilor stabilite în conformitate cu articolul 3 și contribuie la prevenirea unor astfel de încălcări, inclusiv încălcări ale dreptului internațional al drepturilor omului și ale dreptului internațional umanitar de către unități ale FAU sprijinite în cadrul măsurii de asistență.
            
            
               (2)   Controlul ulterior expedierii echipamentelor și materialelor se efectuează după cum urmează:
               
                           (a)
                        
                        
                           verificarea livrării, prin care certificatele de livrare urmează să fie semnate de forțele utilizatorului final cu ocazia transferului dreptului de proprietate;
                        
                     
                           (b)
                        
                        
                           raportarea cu privire la activități, prin care beneficiarul urmează să raporteze anual cu privire la inventarul articolelor desemnate până când o astfel de raportare nu mai este considerată necesară de către Comitetul politic și de securitate (COPS);
                        
                     
                           (c)
                        
                        
                           verificarea la fața locului, prin care beneficiarul urmează să acorde Înaltului Reprezentant, la cerere, accesul pentru a efectua verificarea la fața locului.
                        
                     
            
               (3)   Înaltul Reprezentant efectuează o evaluare, sub forma unei prime evaluări structurate a măsurii de asistență, la șase luni de la prima livrare de echipamente. Aceasta poate implica vizite la fața locului în vederea verificării echipamentelor și materialelor livrate și a serviciilor furnizate în cadrul măsurii de asistență sau orice alte forme efective de informații furnizate în mod independent. Odată încheiată livrarea de echipamente și materiale și furnizarea de servicii în cadrul măsurii de asistență, se efectuează o evaluare finală în cadrul măsurii de asistență pentru a se aprecia dacă măsura de asistență a contribuit la atingerea obiectivelor prezentate.
            
         
         
            Articolul 6
            Raportare
            Pe parcursul perioadei de punere în aplicare, Înaltul Reprezentant prezintă COPS rapoarte semestriale privind punerea în aplicare a măsurii de asistență în conformitate cu articolul 63 din Decizia (PESC) 2021/509. Administratorul măsurilor de asistență informează periodic comitetul instrumentului instituit prin Decizia (PESC) 2021/509 cu privire la execuția veniturilor și cheltuielilor în conformitate cu articolul 38 din decizia respectivă, inclusiv prin furnizarea de informații cu privire la furnizorii și subcontractanții implicați.
         
         
            Articolul 7
            Suspendare și încetare
            COPS poate decide să suspende integral sau parțial punerea în aplicare a măsurii de asistență în conformitate cu articolul 64 din Decizia (PESC) 2021/509.
            COPS poate recomanda, de asemenea, încetarea măsurii de asistență de către Consiliu.
         
         
            Articolul 8
            Intrare în vigoare
            Prezenta decizie intră în vigoare la data adoptării.
         
         
            Adoptată la Bruxelles, 2 decembrie 2021.
            
               
                  Pentru Consiliu
               
               
                  Președintele
               
               J. VRTOVEC
            
         
         
            (1)  Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (JO L 102, 24.3.2021, p. 14).
         
            (2)  JO L 161, 29.5.2014, p. 3.
         
            (3)  Poziția comună 2008/944/PESC a Consiliului din 8 decembrie 2008 de definire a normelor comune care reglementează controlul exporturilor de tehnologie și echipament militar (JO L 335, 13.12.2008, p. 99).